
Атлетикэ псынщIэ
МетритIыр къыфIэIуэхужкъым
Ди лъахэгъу Ласицкене (Кучинэ) Марие мы гъэм япэу дунейпсо зэхьэзэхуэхэм щыхэтащ Германием и Котбус къалэм щекIуэкIа «Internationales Springer-Meeting Cottbus» зэпеуэм. Абы, дауи, ар щытекIуащ.
ЦIыху минитIым щIигъу зыщIэс стадион зэхуэщIар хуабжьу гуапэу къыIущIащ дуней псом плIэнейрэ и чемпион Ласицкене (Кучинэ) Марие. Прохладнэ къыщалъхуа ди пщащэм ахэр игъэщIэхъуакъым икIи дэрэжэгъуэ ин яритащ, «Internationales Springer-Meeting Cottbus» зэпеуэм зэи къыщымыхъуа лъагагъэ къыщищтэри. Япэ бгъэдыхьэгъуэкIэ ар щхьэпрылъащ метритIрэ сантиметритIым.
Фигу къэдгъэкIыжынщи, иужь махуипщIым Марие хэтащ зэхьэзэхуэу плIым. Ар псоми щытекIуащ икIи зэи метритIым нэхъ лъахъшэ лъагагъым къыщызэтеувыIакъым. ЩIышылэм и 20-м Мэзкуу щекIуэкIа «Битва полов» зэпеуэм метри 2,03-рэ къыщигъэлъэгъуащ, махуитху дэкIри, Озолинымрэ Дьячковымрэ я мемориалыр къихьащ (метри 2,0), бэрэжьей блэкIам «Сталинград и кубокыр» Волгоград щызыIэригъэхьащ (метри 2,01-рэ).
Жыласэ Заурбэч.
Самбэ
Гугу Мурат и ехъулIэныгъэ
Санкт-Петербург щекIуэкIащ Урысей МВД-м боевой самбэмкIэ и чемпионат. Ди лъахэгъу Гугу Мурат абы дыжьын медаль къыщихьащ.
Зэхьэзэхуэм кърихьэлIат бэнакIуэ 800-м щIигъу. Ахэр Урысейм Къэрал кIуэцI IуэхухэмкIэ и министерствэм щIыпIэ 61-м щиIэ и IэнатIэхэмрэ еджапIэхэмрэ къикIат.
Килограмми 100-м щIигъу зи хьэлъагъхэм я зэпеуэм фIы дыдэу зыкъыщигъэлъэгъуащ Гугу Мурат. Ар къызыпикIуэтар финалым зыщыIущIа, Урысей Федерацэм и чемпион Мохнаткин Михаил и закъуэщ икIи етIуанэ увыпIэр къихьащ.
Хьэтау Ислъам.
Кикбоксинг
Дыщэ медаль 27-рэ
Нартсанэ къалэм и сабий-ныбжьыщIэ спорт школ №1-м щекIуэкIащ Ставрополь крайм кикбоксингымкIэ и зэхьэзэхуэ зэIухарэ чемпионатрэ. Къэбэрдей-Балъкъэрым икIахэм абы медаль 41-рэ щызыIэрагъэхьащ.
Урысей Федерацэм и Ипщэ лъэныкъуэм и спорт школ 40-м я гъэсэн 33-м нэблагъэ хэтащ Нартсанэ щекIуэкIа зэхьэзэхуэм. ФIым и фIыжу абы зыкъы-щызыгъэлъэгъуа ди ныбжьыщIэхэр я хьэлъагърэ ныбжьрэ елъытауэ зэпеуэхэм я нэхъыбэм щытекIуащ икIи дыщэ медалу 27-рэ къахьащ. КъищынэмыщIауэ, Къэбэрдей-Балъкъэрым икIахэм зыIэрагъэхьащ дыжьын медалу 8-рэ жэзу 6-рэ.
Ди спортсменхэм я ехъулIэныгъэхэр дагуэш я тренерхэу Къудейхэ Алимрэ Залымрэ, Саралидзе Айдин, Куэшмэн Рустам, БецIыкIу Зубер сымэ.
Темыр Дисанэ.
